Skreni lijevo / Naša će se srca naći
Skreni lijevo / Naša će se srca naći jest šesta singl ploča sarajevske pop, rok pjevačice Alme Ekmečić, koju su zajednički objavili Diskoton i Radiotelevizija Sarajevo 1978. Muziku i tekst za obje pjesme napisao je beogradski kompozitor Aleksandar Korać, a aranžmane su uradili bivši klavijaturist Indexa Ranko Rihtman i saksofonist grupe Ambasadori Andrej Stefanović. Prva javna izvedba pjesme "Skreni lijevo sad" bila je iste godine na festivalu Vaš šlager sezone, a tri godine kasnije objavljena je na njenoj istoimenoj prvoj LP. Pjevačku izvedbu Alme Ekmečić pratio je Revijski orkestar Radiotelevizije Sarajevo, a pjesme su komponirane u stilu šlagera i pop muzike pogodnim za izvedbe na festivalima ove vrste muzike. Producent singl ploče "Skreni lijevo / Naša će se srca naći" bio je Vasilije Milošević. Alma Ekmečić je i ovom singl pločom potvrdila svoje pjevačke kvalitete i istaknuto mjesto među ženskim pripadnicama sarajevske škole pop roka iz 1970-ih.